*Artigo principal**:* Actinistios.

| Latimeríidos*Latimeriidae*Celacantos propiamente ditos |
| --- |
| *Latimeria chalumnae* |
| Estado de conservación |
| CríticoCrítico |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Infrafilo: | Gnathostomata |
| Superclase: | Osteichthyes |
| Clase: | Sarcopterygii |
| Subclase: | Coelacanthimorpha |
| Orde: | Coelacanthiformes |
| Familia: | **Latimeriidae**Berg, 1940  |

 |
| Sinonimia |
| * *Coelacanthidae* Agassiz, 1843
 |

*Latimeria chalumnae*.
A dos **latimeríidos** (*Latimeriidae*) é unha familia de peixes osteíctios da superclase dos sarcopterixios e orde dos celacantiformes, única da subclase dos actinistios que comprende numerosas especies fósiles e tan só dúas viventes do xénero *Latimeria*, coñecidos na bibliografía internacional como **celacantos**.

Estes peixes á penas evolucionaron desde hai 350 milóns de anos e se asemellan a antepasados acuáticos dos vertebrados terrestres.

Teñen unha vexiga natatoria non funcional, chea de graxa, que pode ser un vestixio dun pulmón ancestral, e frecuentemente se lles deu o nome de *fósiles viventes* ou de *elo perdido*.

Características
---------------

Teñen un corpo robusto, cuberto de escamas grandes, óseas imbricadas; a parte externa de cada escama está armnada con tubérculos duros con aspecto de dentes. A segunda aleta dorsal, a anal e as aletas pares son lobuladas, proxectado o corpo en pedúnculos musculares que conteñen unha serie de elementos esqueléticos cartilaxinosos; a aleta caudal é arredondada, cunha pequena proxección no centro cos raios articulados directamente ao extremo da notocorda. A primeira aleta dorsal aparece despregada en abano, sustentada por 8 raios óseos espiñentos.

Case todo o esqueleto é cartilaxinoso; as vértebras son rudimentarias, e a medula espiñal está apoiada nunha grande notocorda, oca e de paredes grosas (precursor embrionario dos discos vertebrais de moitos peixes e outros vertebrados) que está chea de líquido. As espiñas neurais e hemais están osificadas e unidas directamente á notocorda. Non teñen costelas.  
A vexiga natatoria está ben desenvolvida, estendéndose por toda a lonxitude da cavidade abdominal, e está chea de graxa.

Bioloxía
--------

Os latimeriidos son ovovivíparos; as femias poñen de 19 a 59 ovos e unhas 5 crías vivas. Os ovos poden alcanzar un diámetro de 9 cm. No oviduto os xuvenís poden chegar a uns 33 cm de lonxitude total. Os adultos teñen unha lonxitude máxima de 1,8 m.  
Viven en costas rochosas escarpadas, agochados en covas durante o día (a miúdo en grupos) e alimentándose, por separado, de peixes e cefalópodos, sobre substratos abertos, pola noite, a profundidades de entre os 180 e os 220 m, en augas a temperaturas de entre 16 e 23 °C.  
Son lonxevos e de crecemento lento. Os seus principais inimigos aadoitan seren tiburóns grandes.

Distribución
------------

*Latimeria chalumnae* distribuése nas augas costeiras de Suráfrica, Mozambique, Madagascar e as Comores. Recentemente descubriuse unha segunda especie, *Latimeria menadoensis*, en Indonesia.

Taxonomía
---------

### Descrición

A familia foi descrita en 1940 polo xeógrafo e biólogo soviético Lev Semiónovich Berg.

### Etimoloxía

O nome *Latimeriidae* fórmase, como é habitual, sobre a raíz do nome do xénero tipo, neste caso *Latimeria*, engadíndolle a desinencia do latín científico *-idae*, propia dos nomes de familias de animais.

En canto *Latimeria*, deriva de miss Marjorie Courtenay-Latimer (1907–2004), traballadora no *East London Museum*, de East London, provicia do Cabo Oriental, Suráfrica, que, en 1938, chamou a atención de todo o mundo polo descubrimento do celacanto, peixe que se cría extinguido desde hai 65 millóns de anos.

### Clasificación

*Latimeria menadoensis*.
**Familia *Latimeriidae*** Berg, 1940

* Xénero *Latimeria* Smith, 1939
	+ *Latimeria chalumnae* Smith, 1939 - celacanto propiamente dito, ou celacanto das Comores
	+ *Latimeria menadoensis* Pouyaud, Wirjoatmodjo, Rachmatika, Tjakrawidjaja, Hadiaty & Hadie, 1999 - celacanto indonesio
* Xénero *Coccoderma* †
* Xénero *Macropoma* †
* Xénero *Holophagus* †
* Xénero *Libys* †
* Xénero *Macropomoides* †
* Xénero *Megacoelacanthus* †
* Xénero *Undina* †

Galería de latimeríidos extintos
--------------------------------

* Holophagus penicillatus*Holophagus penicillatus*
* Libys superbus*Libys superbus*
* Macropoma willemoesi*Macropoma willemoesi*
* Undina penicillata*Undina penicillata*

Notas
-----

1. ↑  Especies do xénero *Latimeria* na *Lista vermella de especies ameazadas* da UICN.
2. 1 2  *Latimeriidae* no WoRMS.
3. ↑  *Coelacanthidae* no WoRMS.
4. ↑  *Dicionario de galego* Ir Indo, (2004): **celacanto** *s m ANIMAL/ICT* Peixe do xénero *Latimeria*, da subclase dos sarcopterixios que presenta ollos grandes, mandíbulas con gran capacidade de apertura, aleta caudal dificerca, unha liña lateral moi desenvolvida e un órgano sensorial no fociño que lles serve para moverse na escuridade e para capturar presas.
5. ↑  *Gran dicionario Xerais da lingua*, (2009): **celacanto**. *s. m.* Peixe crosoptrerixio da orde dos celacantiformes (*Latimeria chalumnae*), que posúe unha articulación intracranial.
6. ↑  *Celacanto* Arquivado 05 de xuño de 2016 en Wayback Machine. en Galnet - WordNet 3.0 do Galego, sli.uvigo.gal
7. ↑  **Celacanto** Arquivado 09 de xuño de 2016 en Wayback Machine. en dbpedia.org, sli.uvigo.gal
8. 1 2 3 4  *Coelacanthiformes*. *Latimeriidae* en FishBase.
9. ↑  Romero, P. (2002): *An etymological dictionary of taxonomy*. Madrid, non publicado.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Latimeríidos Modificar a ligazón no Wikidata*** |

|  |  |
| --- | --- |
|  | Wikispecies posúe unha páxina sobre:  ***Latimeríidos*** |

### Bibliografía

* Eschmeyer, William N. ed. (1998): *Catalog of Fishes*. Special Publication of the Center for Biodiversity Research and Information, núm.. 1, vol. 1-3. San Francisco (California, Estados Unidos): California Academy of Sciences. ISBN 978-0-940228-47-5.
* Nelson, Joseph S. (2006): *Fishes of the World*. Nova York, NY, USA: John Wiley & Sons. ISBN 978-0-471-25031-7.

### Outros artigos

* Celacantiformes
* Sarcopterixios

### Ligazóns externas

* *Latimeriidae* na ADW.
* *Latimeriidae* na EOL.
* *Latimeriidae* no uBio Portal.
* *Coelacanthidae*  no NCBI.

|  |  |
| --- | --- |
| Identificadores taxonómicos | 
* ADW: Latimeriidae
* EOL: 8913
* EPPO: 1LATIF
* Fossilworks: 266395
* GBIF: 5869
* iNaturalist: 85855
* IRMNG: 114381
* ITIS: 161051
* uBio: 114185
* WoRMS: 178651

 |